钦定古今图书集成/理学汇编/字学典/第123卷 > 徐兰
## 钦定古今图书集成/理学汇编/字学典/第123卷 > 徐兰

按《宁波府志》：“徐兰，字芳远，号南塘，其先馀姚人，后徙
鄞。为郡诸生，累举不第，弃去，遂潜心书法。正书师锺
繇《宣示表》，行草师王献之《授衣》《天宝节》《过鹅还》等帖，
皆淳古遒劲，度越流俗。尤精六书，考究点画，正其讹
谬。作古文奇字，得边鲁生笔法。八分初法蔡邕《淳于
长碑》，不失矩度，而晚年参以己意。时人谓其书与程”
《南云》并驰，远近求者无虚日，间有挟势位使舆隶致
之，辄白眼叱去，曰：“吾岂祗役者耶？”其高自矜负又如
此。

按《金薤琳琅》：“徐兰与丰坊同时，好作隶字，不师汉人，
而师宋庐陵朱协极。苏学尝有协极所书《敬斋箴》石
刻，字画无法，俗恶可厌。后之人乃有好之如徐氏者，
亦其所遭然也。”